MUNICIPIUL CRAIOVA

CONSILIUL LOCAL AL MUNICIPIULUI CRAIOVA

HOTĂRÂREA NR.436

Consiliul Local al Municipiului Craiova, întrunit în şedinţa ordinară din data de 25.11.2010;

Având în vedere raportul nr.161650/2010, întocmit de Direcţia Economico-Financiară, prin care se propune  acordarea de facilităţi  pe mijloace de transport în comun ale Regiei Autonome de Transport Craiova, pentru anumite categorii de persoane, pe anul 2011 şi rapoartele comisiilor de specialitate ale Consiliului Local al Municipiului Craiova nr.226, 227, 228, 229 şi 230/2010; 

În conformitate cu prevederile Ordonanţei Guvernului nr.97/1999, republicată, privind garantarea furnizării serviciilor publice subvenţionate de transport rutier intern şi de transport pe căile navigabile interioare, aprobată prin Legea nr.19/2002, Ordonanţei de Urgenţă a Guvernului nr.109/2005 privind transporturile rutiere, modificată şi completată, aprobată prin Legea nr.102/2006, Legii nr.92/2007- Legea serviciilor de transport public local, modificată, Legii nr. 19/2000 privind sistemul public de pensii şi alte drepturi de asigurări sociale, modificată şi completată şi ale Legii nr. 416/2001 privind venitul minim garantat, modificată şi completată;

 
În temeiul art.36, alin.2 lit. d, coroborat cu alin.6, lit. a, pct. 1 şi 2, art.45, alin.2, lit. a  şi art.61 alin.2 din Legea nr.215/2001, republicată, privind administraţia publică locală;
     HOTĂRĂŞTE:
Art.1. Se aprobă acordarea de facilităţi  pe mijloace de transport în comun ale Regiei Autonome de Transport Craiova, pentru anumite categorii de persoane, astfel:

a) subvenţionarea cu 50% din  preţul abonamentelor, pentru orice tip de abonament,  pentru persoanele pensionate care au domiciliul în municipiul Craiova;

b) subvenţionarea cu 25% din preţul abonamentelor, pe o singură linie, pentru  studenţii care frecventează prin cursuri de zi,  instituţiile de învăţământ autorizate, din municipiul Craiova;
c) subvenţionarea cu 50% din preţul abonamentelor, pe o singură linie, pentru  elevii care frecventează prin cursuri de zi,  instituţiile de învăţământ autorizate, din municipiul Craiova.
Art.2. Abonamentele vor fi eliberate  de Regia Autonomă de Transport Craiova la solicitarea persoanelor prevăzute  la art.1 pe baza următoarelor documente:
a) pentru persoanele prevăzute la art.1 litera a pe baza actului de identitate şi a cuponului de pensie din luna anterioară pentru care se solicită abonamentul;
b) pentru persoanele prevăzute la art.1 litera b şi c, pe baza actului de identitate şi a adeverinţei din care să rezulte că sunt elevi sau studenţi cu frecventarea cursurilor de zi ale unei instituţii de învăţământ autorizate din municipiul Craiova;
Art.3.  Prezenta hotărâre intră în vigoare pe data de 01.01.2011, dată la care îşi încetează efectele Hotărârile Consiliului Local al Municipiului Craiova nr.163/2009 şi 513/2009 referitoare la acordarea de facilităţi  pe mijloace de transport în comun ale Regiei Autonome de Transport Craiova, pentru anumite categorii de persoane pe anul 2009 şi anul 2010.
    Art.4. Primarul Municipiului Craiova, prin aparatul de specialitate: Serviciul Administraţie Publică Locală, Direcţia Economico - Financiară şi Regia Autonomă de Transport Craiova vor aduce la îndeplinire prevederile prezentei hotărâri.

